Βάσει του Άρθρου 27 του Κώδικα Δεοντολογίας περί «προκαθορισμού αποτελέσματος αγώνα για στοιχηματικούς λόγους», παραπέμπει τις ΠΑΕ Ολυμπιακός και Ατρόμητος, καθώς και τους Βαγγέλη Μαρινάκη και Γιώργο Σπανό, το ερευνητικό τμήμα της Επιτροπής Δεοντολογίας της ΕΠΟ στο δικαστικό τμήμα της ίδιας επιτροπής, όπως αποκάλυψε ο ΣΠΟΡ FM 94,6.



Όπως είναι ήδη γνωστό (και πλέον τα σχετικά έγγραφα βρίσκονται και στα χέρια των εμπλεκομένων), το ερευνητικό τμήμα της Επιτροπής Δεοντολογίας της ομοσπονδίας, έχει παραπέμψει τα 15 από τα 28 πρόσωπα που δικάζονται στο Τριμελές Εφετείο Κακουργημάτων για σύσταση συμμορίας και αλλοίωση αποτελεσμάτων κατά περίπτωση, καθώς και τις ΠΑΕ Ολυμπιακός και Ατρόμητος, για το μεταξύ τους παιχνίδι που έγινε στις 4/2/2015 και έληξε 2-1.



Ειδικότερα, το Άρθρο 27 του Κώδικα Δεοντολογίας περί «προκαθορισμού αποτελέσματος αγώνα για στοιχηματικούς λόγους», παραπέμπει –σε ό,τι αφορά τις ποινές- στο Άρθρο 29 περί «επηρεασμού για χειραγώγηση αγώνα». Σε αυτό περιλαμβάνονται οι πιο βαριές ποινές σε όλο το πειθαρχικό δίκαιο και είναι οι εξής:



Για τις ομάδες: Υποβιβασμός στην επόμενη κατηγορία και πρόστιμο που μπορεί να φτάσει τα 3 εκατ. ευρώ.



Για τα πρόσωπα: Απαγόρευση ενασχόλησης με το ποδόσφαιρο εφ' όρου ζωής.



Αυτή είναι η εισήγηση του ερευνητικού τμήματος και συγκεκριμένα του μέλους της Επιτροπής Δεοντολογίας, Παναγιώτας Σπανού, που χρειάστηκε περίπου 6 μήνες για να καταλήξει στα συμπεράσματά της και να ΠΡΟΤΕΙΝΕΙ την επιβολή των ποινών που προαναφέραμε.



Όπως επίσης αποκάλυψε ο ΣΠΟΡ FM 94,6, τα πρόσωπα που παραπέμπονται είναι 15 και όχι 12, καθώς σε αυτά έχουν προστεθεί και οι Παπακωνσταντίνου, Δούρος και Μπριάκος.



Τα 15 πρόσωπα που παραπέμπονται είναι τα εξής:



Βαγγέλης Μαρινάκης (ιδιοκτήτης ΠΑΕ Ολυμπιακός)

Γιώργος Σπανός (ιδιοκτήτης ΠΑΕ Ατρόμητος)

Γιάννης Αγγελόπουλος (τεχνικός διευθυντής Ατρομήτου)

Ρικάρντο Σα Πίντο (πρώην προπονητής Ατρομήτου)

Γιώργος Σαρρής (πρώην πρόεδρος ΕΠΟ)

Αριστείδης Σταθόπουλος (πρώην αντιπρόεδρος ΕΠΟ)

Γιάννης Παπακωνσταντίνου (πρώην αναπληρωτής πρόεδρος ΕΠΟ)

Νίκος Προύντζος (πρώην μέλος Δ.Σ. ΕΠΟ)

Θόδωρος Κουρίδης (πρώην νομικός σύμβουλος ΕΠΟ)

Γιώργος Δούρος (πρώην μέλος ΚΕΔ)

Θανάσης Μπριάκος (πρώην μέλος ΚΕΔ)

Ηλίας Σπάθας (πρώην διαιτητής)

Αλέξανδρος Δημητρόπουλος (πρώην διαιτητής)

Κωνσταντίνος Ιωαννίδης (πρώην διαιτητής)

Απόστολος Αμπάρκιολης (πρώην διαιτητής)